NÁVRH

Zákon

z ............. 2015

o knižniciach a o zmene a doplnení zákona č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady 
č. 372/1990 Zb. o priestupkoch v znení neskorších predpisov 
v znení zákona č. 38/2014 Z. z.

Národná rada Slovenskej republiky sa uzniesla na tomto zákone:

Čl. I

§ 1
Predmet úpravy

(1)	Tento zákon upravuje zriaďovanie a zakladanie knižníc, práva a povinnosti knižníc,  práva a povinnosti zriaďovateľov a zakladateľov knižníc, knižničný systém Slovenskej republiky, rozsah a vykonávanie odborných knižničných činností, vyhlasovanie, evidenciu, ochranu, sprístupňovanie, dovoz a vývoz historického knižničného dokumentu a historického knižničného fondu.
(2)	Tento zákon sa vzťahuje na
a)	knižnice, ktoré poskytujú knižnično-informačné služby používateľom a sú evidované v Zozname knižníc Slovenskej republiky (ďalej len „zoznam knižníc“),
b)	vlastníka alebo správcu historického knižničného dokumentu a historického knižničného fondu alebo vzácneho rukopisu, starej a vzácnej tlače a významného slovacikálného dokumentu bez časového ohraničenia, ktoré okrem archívnych dokumentov upravených osobitným predpisom) možno pre ich jedinečnú hodnotu vyhlásiť za historický knižničný dokument alebo historický knižničný fond.

§ 2
Vymedzenie základných pojmov

(1)	Knižnica je kultúrna, informačná a vzdelávacia inštitúcia, ktorá dopĺňa, odborne eviduje, spracováva, uchováva, ochraňuje, využíva a sprístupňuje svoj knižničný fond, poskytuje knižnično-informačné služby, zabezpečuje slobodný prístup  k informáciám) používateľom uplatňovaním zásady rovnakého zaobchádzania); napomáha uspokojovať kultúrne, informačné, vedeckovýskumné a vzdelávacie potreby používateľov a podporuje ich celoživotné vzdelávanie, informačnú gramotnosť,  tvorivý osobný rozvoj a jazykovú rozmanitosť. 
(2)	Knižničný dokument je samostatne odborne evidovaná, spracovaná, uchovávaná, ochraňovaná  a sprístupňovaná jednotka knižničného fondu bez ohľadu na jeho obsah a formu. Knižničným dokumentom je aj samostatný digitálny dokument, ktorým je elektronická kniha alebo elektronická periodická publikácia, ktorý zdigitalizovala knižnica alebo ho získala v digitálnej forme prostredníctvom trvalého prístupového práva.  
(3)	Knižničný fond je súbor všetkých knižničných dokumentov, účelovo vybraných, sústavne doplňovaných, uchovávaných, ochraňovaných a sprístupňovaných používateľovi.
(4)	Elektronický informačný zdroj je súbor elektronicky uchovávaných bibliografických záznamov alebo obsahov elektronických dokumentov vrátane ich úplných textov, obrázkov a zvukov so spoločným používateľským rozhraním a softvérom na vyhľadávanie a manipuláciu s údajmi. Sprístupňovanie elektronického informačného zdroja sa realizuje prostredníctvom internetu. 
(5)	Elektronická zbierka je súbor zdrojov v elektronickej podobe, napríklad digitálne dokumenty, elektronické informačné zdroje, počítačové súbory a elektronické katalógy. 
(6)	Používateľ je príjemca knižnično-informačných služieb. Aktívny používateľ je registrovaný používateľ, ktorý si počas vykazovacieho obdobia požičiava knižničné dokumenty alebo využíva knižnično-informačné služby. 
(7)	Slovacikálny dokument je knižničný dokument, ktorý sa podľa autorstva, jazyka, miesta vydania alebo obsahu týka Slovenska alebo Slovákov.
(8)	Súborný katalóg knižníc je katalóg združujúci bibliografické a lokalizačné záznamy o knižničných dokumentoch, ktoré sa nachádzajú v knižničných fondoch viacerých knižníc.
(9)	Historický knižničný dokument je samostatný dokument a historický knižničný fond je súbor dokumentov vyhlásených Ministerstvom kultúry Slovenskej republiky (ďalej len „ministerstvo“) za historický knižničný dokument alebo historický knižničný fond podľa § 21, okrem archívnych dokumentov upravených osobitným predpisom.1)  Historický knižničný dokument a historický knižničný fond nemusí byť súčasťou knižničného fondu.
(10)	Špecializovaný knižničný fond je knižničný fond dokumentov určitého zamerania z hľadiska obsahu, formy, druhu, pôvodu alebo  využitia. 
(11)	Konzervačný fond je súbor všetkých knižničných dokumentov získaných a trvalo uchovávaných knižnicou, ako právnickou osobou určenou podľa osobitného predpisu,) ktoré knižnica trvalo uchováva pre budúce generácie ako súčasť národného kultúrneho dedičstva.
(12)	Odborné knižničné činnosti sú doplňovanie knižničného fondu, odborná evidencia a spracovanie knižničných dokumentov, revízia knižničného fondu, vyraďovanie knižničného fondu, organizácia, uchovávanie a ochrana knižničného fondu a poskytovanie knižnično-informačných služieb. 

§ 3
Zriaďovanie a zakladanie knižnice 

(1)	Knižnicu ako právnickú osobu podľa osobitného predpisu) môže zriadiť
a)	ústredný orgán štátnej správy, 
b)	samosprávny kraj, 
c)	obec.
(2)	Knižnicu ako právnickú osobu podľa osobitného predpisu) môže založiť alebo zriadiť iná právnická osoba.
(3)	Právnická osoba môže zriadiť knižnicu aj ako svoj organizačný útvar.
(4)	Slovenskú národnú knižnicu, vedeckú knižnicu a regionálnu knižnicu možno zriadiť len ako právnickú osobu.

§ 4
Práva a povinnosti zriaďovateľa alebo zakladateľa knižnice

(1)	Zriaďovateľ alebo zakladateľ knižnice je oprávnený
a)	zriadiť alebo založiť, zrušiť alebo zlúčiť knižnicu s inou knižnicou vo svojej zriaďovateľskej pôsobnosti,
b)	požiadať príslušnú knižnicu s metodickou pôsobnosťou o odborné usmernenie; zoznam knižníc s celoštátnou metodickou pôsobnosťou je uvedený v prílohe č.  1,
c)	určiť rozsah a podmienky sprístupnenia knižnice verejnosti, ak ide o akademickú knižnicu, školskú knižnicu a špeciálnu knižnicu,
d)	poveriť knižnicu plnením úloh patriacich do vecnej pôsobnosti knižnice. 
(2)	Zriaďovateľ alebo zakladateľ knižnice je povinný
a)	vydať zriaďovaciu listinu, zakladateľskú listinu alebo štatút knižnice, v ktorých určí zameranie, špecializáciu a pôsobnosť knižnice; v jej názve musí byť slovo knižnica,
b)	oznámiť ministerstvu zriadenie alebo založenie knižnice na tlačive, ktorého vzor je uvedený v prílohe č. 2 a zrušenie knižnice najneskôr do 60 dní od vzniku týchto skutočností, 
c)	zabezpečiť vhodné priestory a interiérové vybavenie pre knižnicu primerané veľkosti jej knižničného fondu, rozsahu poskytovaných knižnično-informačných služieb, zameraniu a špecializácii knižnice,
d)	zabezpečiť moderné technické vybavenie a podmienky na zavádzanie nových technológií a knižnično-informačných služieb,
e)	zabezpečiť činnosť knižnice  finančne a personálne, 
f)	podporovať ďalšie vzdelávanie zamestnancov knižnice,
g)	zabezpečiť systematické doplňovanie, odbornú evidenciu, spracovanie, uchovávanie, ochranu, využívanie a sprístupňovanie knižničného fondu,
h)	podporovať spoluprácu knižníc a utvárať predpoklady na integráciu knižníc do medzinárodných knižničných a informačných systémov a sietí,
i)	ponúknuť vyradené knižničné dokumenty alebo knižničný fond knižnice, ktorá sa zrušila, iným knižniciam; prednostné právo na získanie vyradených knižničných dokumentov majú knižnice, ako právnické osoby určené podľa osobitného predpisu,4)  ktoré uchovávajú konzervačný fond, 
j)	vykonávať kontrolu činnosti knižnice,
k)	umožňovať výkon štátneho odborného dohľadu a kontroly a poskytovať potrebnú súčinnosť.
(3)	Zriaďovateľ vedeckej knižnice podľa § 3 ods. 1 písm. a) a § 3 ods. 2 a zriaďovateľ regionálnej knižnice podľa § 3 ods. 1 písm. b)  je povinný vyžiadať si pred zrušením knižnice alebo zlúčením knižnice s inou knižnicou záväzné stanovisko ministerstva. Rozhodnutie o zrušení knižnice alebo zlúčení knižnice vydané v rozpore so stanoviskom ministerstva je neplatné.

Knižničný systém Slovenskej republiky
§ 5

(1)	Knižničný systém Slovenskej republiky (ďalej len „knižničný systém“) tvoria knižnice,  ktorých zameranie, pôsobnosť a úlohy sú dané zložením a špecializáciou knižničného fondu a rozsahom poskytovaných knižnično-informačných služieb, a to v členení
a)	národná knižnica,
b)	vedecká knižnica,
c)	akademická knižnica,
d)	verejná knižnica,
e)	školská knižnica,
f)	špeciálna knižnica, najmä Parlamentná knižnica Národnej rady Slovenskej republiky, detská knižnica, knižnica cirkvi a náboženskej spoločnosti, lekárska knižnica, technická knižnica, vojenská knižnica, poľnohospodárska knižnica, väzenská knižnica, knižnica múzea a galérie, firemná knižnica, knižnica ústavu alebo úradu.
(2)	Knižnice z hľadiska pôsobnosti sú
a)	celoštátne, 
b)	regionálne s krajskou pôsobnosťou,
c)	regionálne,
d)	mestské alebo obecné,
e)	inštitucionálne.
(3)	Podľa zamerania a špecializácie knižnica buduje univerzálny knižničný fond alebo  špecializovaný knižničný fond.
(4)	Okrem úloh podľa § 6 až § 11 môže knižnica vykonávať aj ďalšie činnosti, ktoré jej určí zriaďovateľ alebo zakladateľ v rozsahu svojej pôsobnosti v zriaďovacej listine, zakladateľskej listine alebo v štatúte. 

§ 6
Slovenská národná knižnica

(1)	Národnou knižnicou je Slovenská národná knižnica so sídlom v Martine, ktorej zriaďovateľom je ministerstvo.
(2)	Slovenská národná knižnica najmä
a)	získava a trvale uchováva úplný konzervačný fond Slovenskej republiky, ako právnická osoba určená podľa osobitného predpisu,4)  
b)	dopĺňa, odborne eviduje, spracováva, uchováva, ochraňuje a sprístupňuje univerzálny knižničný fond,
c)	prednostne dopĺňa, odborne eviduje, spracováva, uchováva, ochraňuje a sprístupňuje domáce a zahraničné slovacikálne dokumenty a zahraničné dokumenty, 
d)	je národnou bibliografickou agentúrou, zabezpečuje bibliografickú registráciu slovacikálnych dokumentov, koordináciu národného bibliografického systému a budovanie slovenskej národnej bibliografie,
e)	je národnou agentúrou pre medzinárodné štandardné číslovanie dokumentov a medzinárodnú identifikáciu dokumentov,)
f)	tvorí, udržiava a sprístupňuje súborný katalóg knižníc Slovenskej republiky – časť monografie,
g)	je ústredným vedeckovýskumným a štandardizačným pracoviskom knižničného systému,
h)	poskytuje knižnično-informačné služby používateľom,  
i)	je národným ústredím medziknižničnej výpožičnej služby,
j)	je pracoviskom medzinárodnej medziknižničnej výpožičnej služby,   
k)	plní metodické, poradenské, koordinačné, vzdelávacie, štatistické a analytické úlohy celoštátneho charakteru pre knižničný systém v odborných knižničných činnostiach, 
l)	je špecializovaným pracoviskom na digitalizáciu dokumentov písomného kultúrneho dedičstva a uchovávanie a sprístupňovanie ich digitálnych foriem,
m)	je špecializovaným konzervačným a reštaurátorským pracoviskom pre písomné kultúrne dedičstvo, 
n)	spravuje a ochraňuje historický knižničný dokument a historický knižničný fond,
o)	vyjadruje sa k návrhu na vyhlásenie a zrušenie vyhlásenia historického knižničného dokumentu a historického knižničného fondu a určuje jeho hodnotu,
p)	predkladá návrhy na vyhlásenie a zrušenie vyhlásenia historického knižničného dokumentu a historického knižničného fondu,
q)	vedie Ústrednú evidenciu vyhlásených a vyradených historických knižničných dokumentov a historických knižničných fondov (ďalej len „ústredná evidencia“),
r)	zriaďuje ako svoj organizačný útvar múzeum,)
s)	je pracoviskom biografickej dokumentácie, výskumu a podpory slovenskej kultúry a literatúry a zriaďuje verejný archív,) 
t)	vydáva periodické publikácie a neperiodické publikácie, 
u)	organizuje výstavy a zabezpečuje vzdelávacie a kultúrne podujatia,
v)	spolupracuje s inými knižnicami knižničného systému a s knižnicami v zahraničí, 
w)	uzatvára s príslušnou organizáciou kolektívnej správy) hromadnú licenčnú zmluvu) na rozširovanie predmetov ochrany vypožičiavaním) realizovaným prostredníctvom knižničného systému Slovenskej republiky,
x)	prostredníctvom príslušnej organizácie kolektívnej správy uhrádza odmeny nositeľom práv za rozširovanie predmetov ochrany vypožičiavaním v rozsahu udelenej licencie; spôsob úhrady odmeny a jej rozsah ustanoví ministerstvo opatrením,
y)	plní povinnosti vo vzťahu k osirelým dielam a obchodne nedostupným dielam podľa osobitného predpisu.)

§ 7
Vedecká knižnica

(1)	Vedecká knižnica je právnická osoba, ktorej zriaďovateľom je ústredný orgán štátnej správy alebo právnická osoba podľa osobitného predpisu.)
(2)	Vedecká knižnica  v rámci svojho zamerania a špecializácie najmä
a)	informačne zabezpečuje vedu, techniku, výskum a inovácie ako súčasť infraštruktúry výskumu a vývoja,
b)	vykonáva vedecko-výskumnú činnosť a podieľa sa na vedecko-výskumných projektoch,      
c)	môže byť koordinačným, výskumným, metodickým, vzdelávacím, poradenským a štatistickým pracoviskom knižničného systému vo vymedzených oblastiach, 
d)	dopĺňa, odborne eviduje, spracováva, uchováva, ochraňuje a sprístupňuje domáce a zahraničné knižničné dokumenty z vedných odborov; buduje a uchováva špecializovaný knižničný fond,
e)	poskytuje knižnično-informačné služby používateľom zamerané najmä na rozvoj vedy, techniky, výskumu, inovácií, kultúry a vzdelávania,
f)	je pracoviskom medziknižničnej výpožičnej služby a pracoviskom medzinárodnej medziknižničnej výpožičnej služby,
g)	buduje a uchováva konzervačný fond, ak je právnickou osobou určenou podľa osobitného predpisu,4)
h)	tvorí, udržiava a sprístupňuje súborné katalógy knižníc, 
i)	sa zúčastňuje na tvorbe slovenskej národnej bibliografie,
j)	môže byť pracoviskom reštaurovania, konzervovania, ochranného kopírovania a digitalizácie knižničných dokumentov,
k)	môže byť pracoviskom pre správu a ochranu historického knižničného dokumentu a historického knižničného fondu.

§ 8
Akademická knižnica

(1) 	Akademická knižnica je knižnica vysokej školy) a fakulty, ktorá v rámci svojho zamerania a špecializácie najmä
a)	je vedecko-informačným, bibliografickým, koordinačným, poradenským a vzdelávacím pracoviskom,
b)	dopĺňa, odborne eviduje, spracováva, uchováva, ochraňuje a sprístupňuje špecializovaný knižničný fond, 
c)	uchováva a bibliograficky registruje záverečné a kvalifikačné práce,
d)	je pracoviskom evidencie publikačnej činnosti a ohlasov zamestnancov vysokých škôl a študentov študijných programov tretieho stupňa štúdia,)
e)	je pracoviskom evidencie umeleckej činnosti a ohlasov zamestnancov vysokých škôl a študentov študijných programov tretieho stupňa štúdia,)
f)	poskytuje knižnično-informačné služby najmä pedagogickým zamestnancom, vedeckým zamestnancom, študentom a za podmienok a v rozsahu určenom zriaďovateľom aj iným používateľom, 
g)	zúčastňuje sa na tvorbe, udržiavaní a sprístupňovaní súborných katalógov knižníc,
h)	je pracoviskom medziknižničnej výpožičnej služby,
i)	zabezpečuje informačné vzdelávanie používateľov.
(2) Akademická knižnica môže plniť aj úlohy špecializovanej vedeckej knižnice.

§ 9
Verejná knižnica 

(1)	Verejná knižnica je 
a)	obecná knižnica alebo mestská knižnica,
b)	regionálna knižnica.
(2)	Obecná knižnica a mestská knižnica najmä
a)	dopĺňa, odborne eviduje, spracováva, uchováva, ochraňuje a sprístupňuje univerzálny knižničný fond vrátane knižničných dokumentov miestneho významu,
b)	poskytuje knižnično-informačné služby používateľom,   
c)	organizuje a uskutočňuje komunitné, kultúrno-spoločenské a vzdelávacie aktivity,
d)	môže plniť funkciu školskej knižnice v rozsahu a za podmienok určených zriaďovateľom.
(3)	Obec zabezpečuje knižnično-informačné služby zriadením obecnej knižnice alebo mestskej knižnice ako právnickej osoby, prostredníctvom organizačného útvaru právnickej osoby zriadenej obcou, prostredníctvom organizačnej zložky obecného úradu alebo prostredníctvom inej knižnice.
(4)	Samosprávny kraj zriaďuje  regionálnu knižnicu ako právnickú osobu, ktorá pôsobí na území viacerých obcí a vo svojom sídle plní aj funkciu mestskej knižnice. 
(5)	Regionálna knižnica okrem úloh podľa odseku 2 najmä
a)	utvára a sprístupňuje regionálne bibliografické a faktografické databázy, vrátane úplných textov regionálnych dokumentov,
b)	odborne spracúva a sprístupňuje súbežnú regionálnu bibliografiu a plní úlohy spojené s koordináciou bibliografickej činnosti v regióne,
c)	môže plniť funkciu komunitného centra,
d)	je pracoviskom pre digitalizáciu regionálnych  knižničných dokumentov,
e)	zhromažďuje a spracováva štatistické ukazovatele za verejné knižnice regiónu samosprávneho kraja,
f)	poskytuje metodickú pomoc a poradenské služby obecným knižniciam, mestským knižniciam, školským knižniciam, špeciálnym knižniciam a ich zriaďovateľom alebo zakladateľom v regióne a upozorňuje ich na nedostatky v poskytovaní knižnično-informačných služieb, 
g)	zabezpečuje na  základe zmluvných vzťahov doplňovanie knižničných fondov obecných knižníc, 
h)	sa zúčastňuje  na tvorbe, udržiavaní a sprístupňovaní súborných katalógov knižníc,
i)	je pracoviskom medziknižničnej výpožičnej služby. 
(6)	Regionálna knižnica môže po dohode s obcami zabezpečovať knižnično-informačné služby používateľom prostredníctvom mobilnej knižnice.
(7)	Samosprávny kraj určí vybranú regionálnu knižnicu, ktorá okrem úloh uvedených v odsekoch 2 a 5 plní funkciu regionálnej knižnice s krajskou pôsobnosťou, ktorá  najmä 
a)	koordinuje, metodicky a poradensky usmerňuje ostatné regionálne knižnice v samosprávnom kraji a upozorňuje ich na nedostatky v poskytovaní knižnično-informačných služieb,
b)	zabezpečuje úlohy spojené s bibliografickou registráciou a koordináciou bibliografickej činnosti v samosprávnom kraji,
c)	zabezpečuje úlohy spojené s dokumentovaním stavu a rozvojom knižnično-informačných služieb verejných knižníc v samosprávnom kraji, 
d)	zhromažďuje a spracováva štatistické ukazovatele za verejné knižnice samosprávneho kraja.

§ 10
Školská knižnica

(1)	Školská knižnica je organizačný útvar základnej školy, gymnázia, strednej odbornej školy, konzervatória alebo školy pre žiakov so špeciálnymi výchovno-vzdelávacími potrebami a slúži na informačné a dokumentačné zabezpečenie výchovy a vzdelávania a výchovno-vzdelávacích potrieb. 
(2)	Školská knižnica dopĺňa, odborne eviduje, spracováva, uchováva, ochraňuje a sprístupňuje špecializovaný knižničný fond so zameraním najmä na potreby výchovy a vzdelávania. 
(3)	Školská knižnica poskytuje knižnično-informačné služby najmä žiakom, pedagogickým zamestnancom a odborným zamestnancom školy. Môže byť prístupná iným používateľom v rozsahu a za podmienok určených zriaďovateľom.
(4)	Školská knižnica môže plniť funkciu obecnej knižnice v rozsahu a za podmienok určených zriaďovateľom. 

§ 11 
Špeciálna knižnica

(1)	Špeciálna knižnica
a)	dopĺňa, odborne eviduje, spracováva, uchováva, ochraňuje a sprístupňuje špecializovaný knižničný fond podľa svojho zamerania a špecializácie, 
b)	poskytuje knižnično-informačné služby najmä svojmu zriaďovateľovi a v rozsahu a za podmienok určených zriaďovateľom aj iným používateľom, 
c)	v oblasti svojej špecializácie môže poskytovať metodickú pomoc a poradenské služby iným knižniciam. 
(2)	Špeciálnu knižnicu možno zriadiť alebo založiť ako právnickú osobu alebo ako organizačný útvar právnickej osoby.
(3)	Slovenská knižnica pre nevidiacich Mateja Hrebendu v Levoči ako celoštátna špeciálna knižnica poskytuje knižnično-informačné služby nevidiacim, slabozrakým a  inak zdravotne postihnutým v rozsahu odôvodnenom ich zdravotným postihnutím s cieľom zabezpečiť ich kultúrne, informačné, vedecko-výskumné a vzdelávacie potreby.

§ 12
Základné princípy doplňovania knižničného fondu 

(1)	Knižnica je povinná systematicky dopĺňať, odborne evidovať, spracovávať, uchovávať, ochraňovať, využívať a sprístupňovať svoj knižničný fond.
(2)	Doplňovanie, budovanie knižničného fondu a sprístupňovanie knižničného fondu v súlade so zameraním a špecializáciou knižnice je knižnica povinná realizovať na princípe nezávislosti a odbornosti. Doplňovanie, budovanie a sprístupňovanie knižničného fondu nesmie podliehať forme ideologickej, politickej ani náboženskej cenzúre ani komerčnému alebo inému vplyvu. 
(3)	V obciach, kde žijú občania patriaci k národnostnej menšine alebo etnickej skupine, je verejná knižnica povinná zohľadniť túto skutočnosť pri doplňovaní a budovaní knižničného fondu.
(4)	Knižnica s konzervačným fondom, ak je právnickou osobou určenou podľa osobitného predpisu,4) je povinná odpovedať na ponuku podľa § 4 ods. 2 písm. i) a § 14 ods. 6 najneskôr 60 kalendárnych dní od doručenia ponuky.

§ 13
Odborná evidencia  a spracovanie knižničných dokumentov

(1)	Knižnica je povinná viesť odbornú evidenciu knižničných dokumentov zaradených do knižničného fondu bez ohľadu na formu nosiča. 
(2)	Základnú odbornú evidenciu knižničných dokumentov tvorí prírastkový zoznam a zoznam úbytkov.
(3)	Pomocnú odbornú evidenciu knižničných dokumentov vedie knižnica podľa svojich potrieb.
(4)	Spracovaním knižničného dokumentu je jeho menný popis a vecný popis vo forme bibliografického záznamu, lokalizačných údajov a údajov o exemplári.
(5)	Na správu a nakladanie s knižničným fondom sa nevzťahujú osobitné predpisy ) a knižničný fond nepodlieha inventarizácii podľa osobitného predpisu.) 

§ 14
Revízia a vyraďovanie knižničného fondu

(1)	Knižnica je povinná vykonávať revíziu knižničného fondu.
(2)	Knižnica uskutočňuje revíziu knižničného fondu
a)	pravidelne, tak, že komplexná revízia knižničného fondu sa uskutoční
1.	do 50 000 knižničných dokumentov v úplnosti každých päť rokov,
2.	do 100 000 knižničných dokumentov v úplnosti každých desať rokov, 
3.	nad 100 000 knižničných dokumentov v úplnosti každých 15 rokov, pričom sa môže uskutočňovať formou čiastkových revízií.
b)	mimoriadne, ak
1.	revíziu nariadi zriaďovateľ alebo zakladateľ,
2.	treba zistiť skutočný stav knižničných dokumentov, najmä po mimoriadnej udalosti alebo premiestnení knižnice.
(3)	Vykonanie mimoriadnej revízie knižničného fondu nahrádza pravidelnú revíziu knižničného fondu.
(4)	Výsledky revízie sú podkladom na vyradenie chýbajúceho knižničného dokumentu z knižničného fondu.
(5)	Predmetom vyraďovania knižničného fondu je knižničný dokument, ktorý najmä
a)	nezodpovedá odbornej špecializácii knižnice, je multiplikátom alebo duplikátom knižničného dokumentu alebo je z obsahovej stránky zastaraný,
b)	je poškodený,
c)	je stratený.
(6)	Knižnica je povinná vyradený knižničný dokument podľa odseku 5 písm. a) ponúknuť iným knižniciam; prednostné právo na získanie vyradených knižničných dokumentov majú knižnice, ktoré uchovávajú konzervačný fond a ktoré sú právnickou osobou určenou podľa osobitného predpisu.4)
 
§ 15 
Ochrana knižničného fondu

Knižnica je povinná
a)	zabezpečiť ochranu alebo uloženie knižničného fondu tak, aby nemohlo dôjsť k jeho poškodeniu a odcudzeniu,
b)	zabezpečiť optimálne klimatické, svetelné a bezpečnostné podmienky v priestoroch, kde je uložený historický knižničný dokument a historický knižničný fond,
c)	predchádzať znehodnoteniu historického knižničného dokumentu a historického knižničného fondu jeho odborným ošetrením.  

§ 16
Knižnično-informačné služby

(1)	Knižnično-informačné služby ako súčasť zabezpečenia práva na informácie sú službou vo verejnom záujme.
(2)	Knižnično-informačné služby sú výkony odborných činností založených na využívaní knižničných fondov a elektronickej zbierky s cieľom uspokojovať informačné potreby, požiadavky a záujmy používateľov. Knižnično-informačné služby sa poskytujú v priestoroch knižníc alebo prostredníctvom internetu.
(3)	Knižnica je povinná poskytovať knižnično-informačné služby v súlade so svojim zameraním a špecializáciou a v rámci svojej pôsobnosti zabezpečiť všetkým používateľom rovnaký prístup ku knižnično-informačným službám.
(4)	Knižnično-informačné služby sú najmä 
a)	výpožičky knižničných dokumentov v knižnici, výpožičky knižničných dokumentov mimo priestorov knižnice a prístup ku knižničnému katalógu, 
b)	základné elektronické služby najmä prístup k elektronickému  katalógu knižnice, webovému sídlu knižnice, prezeranie voľných internetových zdrojov v knižnici a sprístupnenie elektronickej zbierky v knižnici, 
c)	poskytovanie ústnych bibliografických informácií, ústnych faktografických informácií a ústnych referenčných informácií,  
d)	poskytovanie písomných bibliografických informácií, faktografických informácií a referenčných informácií, poskytovanie objednaných písomných rešeršných služieb poskytovanie reprografických služieb z knižničného fondu,)
e)	špeciálne elektronické služby poskytované knižnicou najmä vo forme prístupu k elektronickej zbierke mimo knižnice, zabezpečenie elektronického dodávania dokumentov, elektronických referenčných služieb, elektronických rešeršných služieb, poskytovanie inštruktáží používateľom k elektronickým službám a zabezpečenie prístupu na internet,
f)	medziknižničná výpožičná služba a medzinárodná medziknižničná výpožičná služba, 
g)	vydávanie publikácií,
h)	organizovanie kultúrnych podujatí, výchovno-vzdelávacích podujatí a kurzov.
(5)	Vypožičiavanie knižničných dokumentov je záväzkovým právnym vzťahom.)
(6)	Knižnično-informačné služby podľa odseku 4 písm. a) až c) poskytuje knižnica bezplatne. Za knižnično-informačné služby podľa odseku 4 písm. d) až h) je knižnica oprávnená požadovať od používateľa primeranú úhradu vynaložených finančných nákladov. 
(7)	Vypožičiavanie knižničných dokumentov prostredníctvom medziknižničnej výpožičnej služby v rámci Slovenskej republiky si knižnice navzájom  poskytujú bezplatne, čím nie sú dotknuté ustanovenia odseku 6.
(8)	Knižnica je oprávnená od používateľa požadovať úhradu ročného registračného poplatku.  
(9)	Knižnica je povinná vypracovať a umiestniť na verejne prístupnom mieste knižničný a výpožičný poriadok a v súlade s ním poskytovať knižnično-informačné služby. V knižničnom a výpožičnom poriadku knižnica upraví spôsob, rozsah a úhradu za poskytovanie knižnično-informačných služieb.
(10)	Knižnica zabezpečí, aby prístup k internetu bol nezávislý a rešpektoval práva používateľa na dôvernosť a súkromie, s výnimkou nevhodného a nelegálneho obsahu.   

§ 17
Medziknižničná výpožičná služba a medzinárodná medziknižničná výpožičná služba

(1)	Medziknižničná výpožičná služba je knižnično-informačná služba, prostredníctvom ktorej knižnica pre svojho používateľa získava knižničný dokument alebo jeho časť  z knižničného fondu inej knižnice na území Slovenskej republiky. Národným ústredím medziknižničnej výpožičnej služby je Slovenská národná knižnica.
(2)	Medzinárodná medziknižničná výpožičná služba je knižnično-informačná služba,  prostredníctvom ktorej knižnica pre svojho používateľa získava knižničný dokument alebo jeho časť z  knižničného fondu inej knižnice mimo územia Slovenska. Pri výpožičke sa postupuje podľa právneho poriadku dodávajúcej krajiny. Národným ústredím medzinárodnej medziknižničnej výpožičnej služby je  Univerzitná knižnica v Bratislave.
(3)	Knižnice sú povinné dodržiavať podmienky poskytovania medziknižničnej výpožičnej služby a medzinárodnej medziknižničnej výpožičnej služby.
(4)	Knižnice sú povinné v rámci medziknižničnej výpožičnej služby a medzinárodnej medziknižničnej výpožičnej služby vypožičať požadovaný knižničný dokument alebo jeho časť alebo poskytnúť informácie, kde sa požadovaný knižničný dokument nachádza v snahe zabezpečiť všeobecnú dostupnosť publikácií. Poskytnutie knižničného dokumentu môže knižnica obmedziť pri knižničnom dokumente, ktorý je súčasťou konzervačného  fondu, alebo je jeho požičiavanie mimo priestoru knižnice obmedzené knižničným a výpožičným poriadkom.
(5)	Žiadajúca knižnica preberá zodpovednosť za vypožičané dokumenty od času, keď knižničný dokument opustí požiadanú knižnicu, až po moment vrátenia. Knižnica je povinná knižničný dokument vrátiť knižnici, ktorá ho zapožičala, v dohodnutej lehote a v zodpovedajúcom stave. 
(6)	Podrobnosti o poskytovaní medziknižničnej výpožičnej služby určí Slovenská národná knižnica a podrobnosti o poskytovaní medzinárodnej medziknižničnej výpožičnej služby určí Univerzitná knižnica v Bratislave.

§ 18
Práva knižnice

Knižnica je oprávnená
a)	na účel poskytovania knižnično-informačných služieb spracovávať osobné údaje) aktívnych používateľov v rozsahu: meno, priezvisko, titul, adresa trvalého bydliska, adresa prechodného bydliska, dátum a miesto narodenia, číslo dokladu totožnosti a jeho platnosť, najvyššie dosiahnuté vzdelanie, číslo telefónu, emailová adresa, meno, priezvisko a adresa zákonného zástupcu dieťaťa, 
b)	požiadať o odbornú pomoc a usmernenie príslušnú knižnicu s metodickou pôsobnosťou,
c)	vstupovať do profesijných  záujmových združení, konzorcií, ako aj do medzinárodných knižničných a informačných systémov,
d)	budovať podľa potreby svoje pobočky na základe predchádzajúceho písomného súhlasu zriaďovateľa.
§ 19
Odborný zamestnanec knižnice 

(1)	Odborné činnosti knižnice zabezpečuje odborný zamestnanec knižnice s vysokoškolským vzdelaním alebo so stredoškolským vzdelaním, ktorý má osobitnú odbornú spôsobilosť.
(2)	Osobitná odborná spôsobilosť na účely tohto zákona je súhrn teoretických vedomostí, znalostí odborných štandardov,  procesov  a všeobecne záväzných právnych predpisov upravujúcich činnosť knižnice.
(3)	Odborný zamestnanec knižnice má právo sa pravidelne zúčastňovať ďalšieho vzdelávania, ktoré je súčasťou celoživotného vzdelávania ustanoveného osobitným predpisom. )
§ 20
Financovanie knižnice

(1)	Financovanie knižnice zriadenej podľa osobitného predpisu5) upravuje osobitný predpis.)
(2)	Príjmami knižnice zriadenej podľa osobitného predpisu5) môžu byť
a)	dotácie orgánu štátnej správy)  alebo samosprávy,
b)	príjmy za knižnično-informačné služby podľa § 16,
c)	finančné zdroje prijaté od iných subjektov napríklad formou dotácie alebo grantu,
d)	príspevky z rozpočtov obcí na nákup knižničného fondu, ak regionálna knižnica plní aj funkciu mestskej knižnice.
(3)     Dotácie alebo granty, ktoré sú štátnou pomocou, možno knižnici podľa tohto zákona     poskytnúť len v súlade s osobitnými predpismi v oblasti štátnej pomoci.       
§ 21 
Vyhlasovanie historického knižničného dokumentu a historického knižničného fondu 

(1)	Ministerstvo vyhlasuje vo verejnom záujme za historický knižničný dokument taký dokument a za historický knižničný fond taký súbor dokumentov, ktoré okrem archívnych dokumentov upravených osobitným predpisom1) majú
a)	osobitnú kultúrnu a historickú hodnotu; je to najmä vzácny rukopis, stará a vzácna tlač do roku 1830, slovacikálny dokument alebo fond do roku 1918 a významný slovacikálny dokument alebo fond bez časového ohraničenia,
b)	priamy vzťah k významným osobnostiam alebo historickým udalostiam.
(2)	Vlastník alebo správca dokumentu alebo súboru dokumentov, ktorý by pre jeho mimoriadnu hodnotu bolo možné navrhnúť na vyhlásenie za historický knižničný dokument alebo historický knižničný fond, je povinný na požiadanie zaslať Slovenskej národnej knižnici požadované údaje o tomto dokumente alebo súbore knižničných dokumentov a sprístupniť ho Slovenskej národnej knižnici na nevyhnutný čas na vedecké a študijné účely.
(3)	Ministerstvo vyhlasuje historický knižničný dokument a historický knižničný fond na návrh Slovenskej národnej knižnice, inej právnickej osoby alebo fyzickej osoby. Ak návrh podáva iná právnická osoba alebo fyzická osoba, ministerstvo si k nemu vyžiada stanovisko Slovenskej národnej knižnice. Na konanie o vyhlásení dokumentu alebo súboru dokumentov za historický knižničný dokument alebo historický knižničný fond sa vzťahuje všeobecný predpis o správnom konaní.)
(4)	Návrh na vyhlásenie dokumentu alebo súboru  dokumentov za historický knižničný dokument alebo historický knižničný fond obsahuje najmä 
a)	presný názov dokumentu alebo súboru dokumentov,
b)	zdôvodnenie návrhu,
c)	údaje o vlastníkovi alebo správcovi, 
d)	zoznam a popis dokumentu alebo súboru dokumentov, ktorý obsahuje identifikačné údaje, a to najmä meno a priezvisko autora, názov dokumentu, miesto vydania, vydavateľa alebo tlačiara, rok vydania alebo tlače, rozsah a poznámku; ak ide o knižničný dokument alebo knižničný fond, obsahuje návrh aj tieto identifikačné údaje: prírastkové číslo, signatúru, ak sa nezhoduje s prírastkovým číslom.
(5)	Návrh na vyhlásenie dokumentu alebo súboru  dokumentov za historický knižničný dokument alebo historický knižničný fond sa predkladá v písomnej podobe a v elektronickej podobe.
(6)	Vlastník alebo správca dokumentu alebo súboru dokumentov, ktorý možno vyhlásiť za historický knižničný dokument alebo historický knižničný fond, je povinný od doručenia oznámenia o začatí konania až do vydania rozhodnutia ministerstva chrániť dokument alebo súbor dokumentov pred poškodením, stratou, zničením, odcudzením alebo vývozom a oznámiť ministerstvu každú zamýšľanú zmenu jeho vlastníctva alebo správy.
(7)	Ministerstvo môže z mimoriadnych dôvodov zrušiť vyhlásenie dokumentu alebo súboru dokumentov za historický knižničný dokument alebo historický knižničný fond. Pred zrušením vyhlásenia si vyžiada stanovisko vlastníka alebo správcu a Slovenskej národnej knižnice.
(8)	Ministerstvo upovedomí rozhodnutím vlastníka alebo správcu o zrušení vyhlásenia alebo o dôvodoch zamietnutia návrhu na zrušenie vyhlásenia. 
(9)	Na historický knižničný dokument, historický knižničný fond a dokumenty, o ktorých bolo konanie o vyhlásenie za historický knižničný dokument alebo historický knižničný fond začaté, nemožno zriadiť záložné právo) ani ho inak zaťažiť a tento majetok nepodlieha exekúcii) ani konkurzu) podľa osobitného predpisu.

§ 22
Ústredná evidencia 

(1)	Historický knižničný dokument a historický knižničný fond sa zapisuje do ústrednej evidencie.  
(2)	Slovenská národná knižnica najneskôr do 30 dní po nadobudnutí právoplatnosti rozhodnutia o vyhlásení dokumentu alebo súboru dokumentov za historický knižničný dokument alebo historický knižničný fond zapíše tento historický knižničný dokument alebo historický knižničný fond do ústrednej evidencie a zápis oznámi vlastníkovi alebo správcovi.
(3)	Po zrušení vyhlásenia dokumentu alebo súboru dokumentov za historický knižničný dokument alebo historický knižničný fond Slovenská národná knižnica tento historický knižničný dokument alebo historický knižničný fond vyradí z ústrednej evidencie.  

§ 23 
Práva a povinnosti vlastníka alebo správcu historického knižničného dokumentu alebo historického knižničného fondu

(1)	Vlastník alebo správca historického knižničného dokumentu alebo historického knižničného fondu je oprávnený
a)	využívať informačné, poradenské a odborno-metodické služby Slovenskej národnej knižnice pri zabezpečovaní odborného spracovania, konzervovania, reštaurovania, ochrany a digitalizácie historického knižničného dokumentu alebo historického knižničného fondu,
b)	požiadať ministerstvo o dotáciu) na konzervovanie, reštaurovanie a digitalizáciu historického knižničného dokumentu a historického knižničného fondu.
(2)	Vlastník alebo správca historického knižničného dokumentu alebo historického knižničného fondu je povinný
a)	oznámiť neodkladne Slovenskej národnej knižnici zamýšľanú zmenu vlastníctva alebo správy historického knižničného dokumentu alebo historického knižničného fondu,
b)	oznámiť zmluvnej strane pri predaji, nájme, zámene, zmene správy a užívateľa, že na historický knižničný dokument alebo historický knižničný fond sa vzťahuje ochrana podľa tohto zákona,
c)	starať sa o zachovanie historického knižničného dokumentu alebo historického knižničného fondu a chrániť ho pred ohrozením, poškodením, stratou alebo odcudzením,
d)	oznámiť neodkladne Slovenskej národnej knižnici každé ohrozenie, poškodenie, stratu alebo odcudzenie historického knižničného dokumentu alebo historického knižničného fondu,
e)	uskutočniť bezpečnostné opatrenia na ochranu priestorov, v ktorých je historický knižničný dokument alebo historický knižničný fond uložený, 
f)	po vzniku mimoriadnej udalosti) alebo keď bezprostredne hrozí, že vznikne alebo už vznikla krízová situácia) zabezpečiť zvýšenú ochranu historického knižničného dokumentu alebo historického knižničného fondu alebo ho na nevyhnutný čas zveriť do správy Slovenskej národnej knižnice, inej knižnice, alebo ho premiestniť a uschovať na bezpečnom mieste,
g)	zabezpečiť odborné uloženie historického knižničného dokumentu alebo historického knižničného fondu, ako aj jeho odborné ošetrovanie, konzervovanie a reštaurovanie,
h)	požiadať ministerstvo o súhlas na dočasný vývoz historického knižničného dokumentu alebo historického knižničného fondu,
i)	sprístupniť historický knižničný dokument a historický knižničný fond na vedecké a študijné účely pričom sa sprístupňovanie prednostne zabezpečuje na mikrografických alebo elektronických nosičoch alebo v digitálnej podobe, ktorých výrobu môže zabezpečiť Slovenská národná knižnica na náklady vlastníka alebo správcu; ak je vlastníkom historického knižničného dokumentu alebo historického knižničného fondu knižnica, môže originál sprístupniť len prezenčne a za podmienok určených knižničným a výpožičným poriadkom.

§ 24
Vývoz a dovoz historického knižničného dokumentu a historického knižničného fondu

(1)	Historický knižničný dokument a historický knižničný fond nemožno trvalo vyviezť z územia Slovenskej republiky.  
(2)	Historický knižničný dokument a historický knižničný fond je možné dočasne vyviesť z colného územia Európskej únie podľa osobitného predpisu) len s predchádzajúcim súhlasom ministerstva.
(3)	Dočasný vývoz historického knižničného dokumentu alebo historického knižničného fondu z colného územia Európskej únie je možný len na prezentačný, vedecko-výskumný, študijný, reštaurátorský a konzervátorský účel  a môže trvať najviac dva roky od vydania súhlasu.
(4)	Vlastník alebo správca je povinný pred uskutočnením dočasného vývozu uzavrieť so zmluvnou stranou zmluvu o výpožičke alebo zmluvu o nájme historického knižničného dokumentu alebo historického knižničného fondu, ktorá zabezpečí všestrannú ochranu, bezpečnosť a starostlivosť o historický knižničný dokument a historický knižničný fond.  
(5)	Vlastník alebo správca je povinný neodkladne preveriť pri spätnom dovoze historického knižničného dokumentu alebo historického knižničného fondu, či nedošlo k jeho poškodeniu, znehodnoteniu, zámene alebo odcudzeniu. Ak došlo k poškodeniu, znehodnoteniu, zámene alebo odcudzeniu historického knižničného dokumentu alebo historického knižničného fondu, je vlastník alebo správca najneskôr do 30 dní po spätnom dovoze povinný písomne informovať ministerstvo. 
(6)	Knižničný dokument alebo súbor knižničných dokumentov, ktorý je chránený podľa právneho poriadku iného štátu, nemožno doviesť do Slovenskej republiky
a)	bez súhlasu príslušného orgánu štátu, z ktorého má byť dovezený alebo prepravený, ak je zaručená vzájomnosť,
b)	ak je zrejmé, že ide o knižničný dokument alebo knižničný fond, ktorý bol nezákonne vyvezený alebo prepravený zo štátu pôvodu alebo z tretieho štátu,
c)	ak je zrejmé, že ide o odcudzený knižničný dokument alebo knižničný fond.  

§ 25
Zoznam knižníc 

(1)	Zoznam knižníc vedie ministerstvo.
(2)	Zoznam knižníc je prístupný verejnosti na webovom sídle ministerstva.
(3)	Návrh na zápis do zoznamu knižníc je povinný  podať zriaďovateľ alebo zakladateľ knižnice, ktorá poskytuje knižnično-informačné služby v súlade  s týmto zákonom.
(4)	Žiadosť  o zápis do zoznamu knižníc sa podáva na tlačive, ktorého vzor je uvedený v prílohe č. 2.
(5)	Zriaďovateľ alebo zakladateľ knižnice je povinný oznámiť ministerstvu každú zmenu údajov, a to najneskoršie do 60 dní odo dňa, keď k zmene došlo.
(6)	Ministerstvo vyznačí v zozname knižníc zrušenie knižnice na základe oznámenia zriaďovateľa alebo zakladateľa knižnice o zrušení knižnice v súlade s týmto zákonom.
§ 26
Ministerstvo

Ministerstvo ako ústredný orgán štátnej správy pre kultúrne dedičstvo a knihovníctvo)
a)	riadi a koordinuje výkon štátnej správy v oblasti knižníc a ochrany historických knižničných dokumentov a historických knižničných fondov, 
b)	utvára právne a organizačné podmienky na zabezpečenie a rozvoj knižničného systému,
c)	určuje strategické a koncepčné smery rozvoja knižničného systému a poskytovania knižnično-informačných služieb,
d)	utvára podmienky na informatizáciu knižníc a ich zapojenie do štátneho informačného systému, 
e)	vykonáva úlohy štátnej štatistiky v oblasti knižníc v rozsahu danom programom štátnych štatistických zisťovaní,)
f)	zabezpečuje štátny odborný dohľad a kontrolu, 
g)	vyhlasuje a zrušuje vyhlásenie dokumentu alebo súboru dokumentov za historický knižničný dokument alebo historický knižničný fond,
h)	udeľuje povolenie na dočasný vývoz historického knižničného dokumentu alebo historického knižničného fondu z colného územia Európskej únie, 
i)	vydáva záväzné stanovisko k zrušeniu alebo k zlúčeniu knižnice s inou knižnicou (§ 4 ods. 3),
j)	ukladá pokuty podľa § 27 a 28.

§ 27
Priestupky 

(1)	Priestupku sa dopustí ten kto 
a)	ako vlastník alebo správca dokumentu alebo súboru dokumentov, ktorý možno vyhlásiť za historický knižničný dokument alebo historický knižničný fond poruší povinnosti podľa § 21 ods. 2 a 6,
b)	ako vlastník alebo správca historického knižničného dokumentu alebo historického knižničného fondu poruší povinnosti podľa § 23 ods. 2 a § 24 ods. 4 a 5,
c)	 koná v rozpore s § 24 ods. 1, 2, 3 a 6. 
(2)	Ministerstvo môže za priestupok  
a)	podľa odseku 1 písm. a)  a b) uložiť pokutu do 2 000 eur, 
b)	podľa odseku 1 písm. c) uložiť pokutu do 50 000 eur. 
(3)	Na priestupky a ich prerokúvanie sa vzťahuje všeobecný predpis o priestupkoch.)
(4)	Pokuty sú príjmom štátneho rozpočtu.

§ 28
Iné správne delikty

(1)	Ministerstvo uloží právnickej osobe alebo fyzickej osobe-podnikateľovi pokutu 
a)	do 700 eur za porušenie povinností podľa § 4 ods. 2 písm. a), b), g) a i), § 12 ods. 4, § 14 ods. 1, § 17 ods. 3 a § 25 ods. 5,
b)	do 2 000 eur za porušenie povinností podľa § 4 ods. 2 písm. k) a ods. 3, § 13 ods. 1, § 16 ods. 9, § 21 ods. 2 a 6, § 23 ods. 2, § 29 ods. 5 a 6,  
c)	do  50 000 eur za porušenie povinností podľa § 24.  
(2)	Ministerstvo pri ukladaní pokuty prihliada najmä na závažnosť, spôsob, trvanie a následky protiprávneho konania, na porušenie viacerých povinností a na opakované porušenie povinností.
(3)	Pokutu možno uložiť do jedného roka odo dňa, keď sa ministerstvo dozvedelo o porušení povinnosti, najneskôr však do troch rokov odo dňa porušenia povinnosti. 
(4)	Pokutu možno uložiť aj opakovane do jedného roka odo dňa, keď sa mala povinnosť uložená v rozhodnutí splniť.
(5)	Pokuta uložená podľa tohto zákona je splatná do 30 dní odo dňa nadobudnutia právoplatnosti rozhodnutia, ktorým bola uložená. Na konanie o uložení pokuty sa vzťahuje všeobecný predpis o správnom konaní.26)
(6)	Pokuty sú príjmom štátneho rozpočtu.

§ 29
Štátny odborný dohľad a kontrola

(1)	Štátny odborný dohľad a kontrolu vykonáva ministerstvo.
(2)	Predmetom štátneho odborného dohľadu je dohľad nad dodržiavaním odborných knižničných činností podľa § 12 až 17, § 22 až 25. 
(3)	Predmetom kontroly) je dodržiavanie ustanovení tohto zákona a všeobecne záväzných právnych predpisov vydaných na jeho vykonanie.
(4)	Ministerstvo pri výkone štátneho odborného dohľadu  alebo kontroly je oprávnené
a)	vyžadovať potrebné doklady, údaje, informácie a vysvetlenia, ktoré sa týkajú dodržiavania povinností ustanovených týmto zákonom,
b)	vstupovať do priestorov knižníc.
(5)	Zriaďovateľ alebo zakladateľ knižnice je povinný poskytnúť ministerstvu pravdivé a úplné informácie alebo podklady a súčinnosť, a to v rozsahu potrebnom na výkon štátneho odborného dohľadu alebo kontroly v lehote určenej ministerstvom.
(6)	Knižnica je povinná umožniť výkon štátneho odborného dohľadu alebo kontroly a poskytovať potrebnú súčinnosť.
(7)	Osoby, ktoré sú poverené výkonom dohľadu alebo kontroly podľa odseku 1, sú pri výkone tejto činnosti  v súlade s osobitným predpisom37)
a)	povinné preukázať sa preukazom príslušného orgánu dohľadu alebo kontroly a písomným poverením na výkon dohľadu alebo kontroly,
b)	oprávnené požadovať potrebnú súčinnosť, najmä poskytnutie informácií, údajov, písomného vysvetlenia alebo ústneho vysvetlenia, dokladov a príslušných písomných materiálov,
c)	povinné spísať protokol o vykonanom štátnom odbornom dohľade alebo kontrole, odovzdať ho a doručiť ho knižnici a jej zriaďovateľovi alebo zakladateľovi. 
§ 30
Splnomocňovacie ustanovenia

	Podrobnosti o spôsobe vedenia odbornej evidencie, revízii a vyraďovaní knižničného fondu v knižniciach podľa § 13 a14 a o spôsobe úhrady odmeny nositeľom práv za rozširovanie predmetov ochrany vypožičiavaním v rozsahu udelenej licencie a jej rozsah podľa § 6 ods. 2 písm. w) ustanovia všeobecné záväzné právne predpisy, ktoré vydá ministerstvo.   

§ 31
Prechodné ustanovenia

(1)	Knižnica zriadená alebo založená pred nadobudnutím účinnosti tohto zákona sa považuje za knižnicu zriadenú alebo založenú podľa tohto zákona.
(2)	Knižnica evidovaná v zozname knižníc pred nadobudnutím účinnosti tohto zákona sa považuje za evidovanú knižnicu podľa tohto zákona.

§ 32
Zrušovacie ustanovenia

Zrušujú sa:
1.	zákon č. 183/2000 Z. z. o knižniciach, o doplnení zákona Slovenskej národnej rady č. 27/1987 Zb.  o štátnej pamiatkovej starostlivosti a o zmene a doplnení zákona č. 68/1997 Z. z.  o Matici slovenskej v znení  zákona č. 416/2001 Z. z., zákona č. 84/2007 Z. z. a zákona č. 374/2013 Z. z, 
2.	vyhláška Ministerstva kultúry Slovenskej republiky č. 421/2003 Z. z. , ktorou sa ustanovujú podrobnosti o spôsobe vedenia odbornej evidencie, vyraďovaní a revízii knižničného fondu v knižniciach,
3.	opatrenie Ministerstva kultúry Slovenskej republiky z 21. decembra 2007 č. MK-4992/2007-10/19609 o odmene nositeľom práv za rozširovanie predmetov ochrany vypožičiavaním realizovaným prostredníctvom knižničného systému Slovenskej republiky (oznámenie č. 642/2007 Z. z.). 

Čl. II

	Zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 38/2014 Z. z. sa mení a dopĺňa takto:

1.	Slová „výtvarné umenie“ vo všetkých tvaroch sa v celom texte zákona nahrádzajú slovami „vizuálne umenie“ v príslušnom tvare okrem § 13 ods. 9.  

2.	§ 2 sa dopĺňa odsekom 8, ktorý znie: 
„(8) Expozícia a výstava je súbor zbierkových predmetov vrátane ich faksimílií, kópií, replík a reprodukcií  a predmetov kultúrnej hodnoty, ktoré nie sú odborne spravované múzeom alebo galériou, vrátane ich faksimílií, kópií, replík a reprodukcií, ktoré sú zostavené do tematického celku s cieľom ich verejnej prezentácie a sprístupnenia.“. 

3.	V § 6 písmeno g) sa za slová „§ 3 ods. 5“ vkladajú slová „a § 4 ods. 3 písm. a) a b)“. 

4.	V § 7 sa odsek 5 dopĺňa písmenom k), ktoré znie: 
„k) sprístupňuje zbierkové predmety, vrátane ich faksimílií, kópií, replík a reprodukcií  a predmety kultúrnej hodnoty, vrátane ich faksimílií, kópií, replík a reprodukcií , ktoré nie sú odborne spravované múzeom alebo galériou, najmä formou expozícií a výstav.“.

5.	V § 7 sa odsek 6 dopĺňa písmenom k), ktoré znie: 
„k) sprístupňuje zbierkové predmety, vrátane ich faksimílií, kópií, replík a reprodukcií  a predmety kultúrnej hodnoty, vrátane ich faksimílií, kópií, replík a reprodukcií , ktoré nie sú odborne spravované múzeom alebo galériou, najmä formou expozícií a výstav.“.

6.	V prílohách č. 4 až 6 v časti A. sa slová „Štatutárny orgán múzea/galérie 1) (meno, priezvisko, funkcia)“ nahrádzajú slovami „Štatutárny orgán múzea/galérie 1) (meno, priezvisko, funkcia a podpis).“. 

Čl. III

Účinnosť

Tento zákon nadobúda účinnosť 1. júla 2015.

Príloha č. 1 k zákonu č. ..../2015 Z. z.

Zoznam knižníc s celoštátnou metodickou pôsobnosťou

Knižnica	Typ	Zriaďovateľ	
Slovenská národná knižnica v Martine	národná	Ministerstvo kultúry Slovenskej republiky	
Univerzitná knižnica v Bratislave	vedecká	Ministerstvo kultúry Slovenskej republiky	
Centrum vedecko-technických informácií Slovenskej republiky	vedecká	Ministerstvo školstva, vedy, výskumu a športu Slovenskej republiky	
Slovenská pedagogická knižnica	vedecká	Ministerstvo školstva, vedy, výskumu a športu Slovenskej republiky	
Ústredná knižnica Slovenskej akadémie vied	vedecká	Slovenská akadémia vied	
Národné centrum zdravotníckych informácií – Slovenská lekárska knižnica	špeciálna	Ministerstvo zdravotníctva Slovenskej republiky 	
Knižnica Slovenského národného múzea	špeciálna	Slovenské národné múzeum 	
Slovenská knižnica pre nevidiacich Mateja Hrebendu v Levoči	špeciálna	Ministerstvo kultúry Slovenskej republiky	

Príloha č. 2 k zákonu č. ..../2015 Z. z.

OZNÁMENIE O ZRIADENÍ KNIŽNICE A ŽIADOSŤ  O ZÁPIS  DO  ZOZNAMU  KNIŽNÍC  SLOVENSKEJ  REPUBLIKY	 

MINISTERSTVO KULTÚRY 	
SLOVENSKEJ REPUBLIKY
Námestie SNP č. 33			 
813 31  BRATISLAVA 		 
	.
A.	KNIŽNICE S PRÁVNOU SUBJEKTIVITOU

Názov knižnice:

Adresa (názov ulice, orientačné/súpisné číslo, PSČ, názov obce):

IČO: 
Telefónne číslo (vrátane smerového čísla):
E-mail adresa:
Webové sídlo:

A.1 ZRIAĎOVATEĽ KNIŽNICE / ZAKLADATEĽ  KNIŽNICE S PRÁVNOU SUBJEKTIVITOU

Názov:

Adresa (názov ulice, orientačné/súpisné číslo, PSČ, názov obce):

B.	KNIŽNICE BEZ PRÁVNEJ SUBJEKTIVITY
Názov knižnice:
Adresa (názov ulice, orientačné/súpisné číslo, PSČ, názov obce):

Telefónne číslo (vrátane smerového čísla):
E-mail adresa:
Webové sídlo:

Názov organizácie, ktorej je knižnica organizačným útvarom:

Adresa (názov ulice, orientačné/súpisné číslo, PSČ, názov obce):

IČO: 
Telefónne číslo (vrátane smerového čísla)**:
E-mail adresa:
Webové sídlo:

C.	ÚDAJE O KNIŽNICI

Rok zriadenia/založenia:
Základný dokument – aký, kedy a kým vydaný (zriaďovacia listina, zakladateľská listina, štatút):

Typ knižnice (*** hodiace sa vyznačiť):
Slovenská národná knižnica
vedecká knižnica
akademická knižnica
verejná knižnica: 	regionálna s krajskou pôsobnosťou/regionálna/mestská/obecná
školská knižnica
špeciálna knižnica: 
	Parlamentná knižnica Národnej rady Slovenskej republiky
	detská knižnica,	
knižnica cirkvi a náboženskej spoločnosti, 
lekárska knižnica,	
technická knižnica,	
vojenská knižnica,
poľnohospodárska knižnica, 	
väzenská knižnica,	
knižnica múzea a galérie, 		
firemná knižnica,		
knižnica ústavu / úradu
iná knižnica (aká) 

Zameranie a špecializácia knižnice: 

Knižnica má v knižničnom fonde dokument alebo súbor dokumentov, ktoré by pre ich mimoriadnu hodnotu bolo možné podľa knižničného zákona navrhnúť na vyhlásenie 
za historický knižničný dokument 	áno/nie  ***
za historický knižničný fond		áno/nie  ***

dátum, pečiatka a podpis štatutárneho 
orgánu zriaďovateľa/zakladateľa knižnice: